b'\n_START_ARTICLE_\nGreg LeMond\n_START_SECTION_\n\xc5\xbdivljenjepis\n_START_PARAGRAPH_\nSmu\xc4\x8danje je bil prvenstveni \xc5\xa1port Grega LeMonda, vendar je zanimanje za kolesarstvo v njem vzbudila kolesarska dirka, katere trasa je potekala le korak od njegovega doma. Tako je kmalu zaplul v kolesarske vode in \xc5\xbee dve leti kasneje vstopil v dirko po Fresnu, za kar je potreboval posebno dovoljenje, saj je bil star le \xc5\xa1estnajst let. Dirko je kon\xc4\x8dal na drugem mestu, z zaostankom zgolj \xc5\xa1estih sekund._NEWLINE_Leta 1979 je Greg LeMond postal prvi cestni dirka\xc4\x8d, ki je osvojil tri odli\xc4\x8dja na mladinskem cestnem svetovnem prvenstvu, saj je osvojil zlato kolajno na 120-kilometrski cestni dirki, srebrno v 3000 metrskem zasledovanju in bronasto v ekipnem kronometru._NEWLINE_V slede\xc4\x8dem letu se je Lemond pridru\xc5\xbeil ekipi Renault-Gitane v Evropi. Njegov francoski kolega, Bernard Hinault, je hitro napovedal: Greg me bo nasledil na mestu prvaka. LeMond je osvojil prvo pomembnej\xc5\xa1o zmago 1983, ko je osvojil 272-kilometrsko dirko po \xc5\xa0vici z naskokom 1 minute in 11 sekund. Kasneje je v tem letu osvojil svetovno cestno kolesarsko prvenstvo._NEWLINE_Leta 1985 se je pridru\xc5\xbeil ekipi La Vie Claire, v kateri je na Tour de France osvojil drugo mesto, prvi je bil Hinault. Naslednje leto je Hinaulta prehitel za ve\xc4\x8d kot 3 minute in postal prvi ameri\xc5\xa1ki ter prvi neevropski zmagovalec Toura.'